**Aiškinamasis raštas**

**PRIE SPRENDIMO PROJEKTO** „**DĖL KLAIPĖDOS MIESTO TVARKYMO IR ŠVAROS TAISYKLIŲ PATVIRTINIMO“**

**1. Sprendimo projekto esmė, tikslai ir uždaviniai.**

Šiuo sprendimo projektu siekiama patvirtinti naujas Klaipėdos miesto tvarkymo ir švaros taisykles, atsiradus būtinybei patikslinti teritorijų valymo ir tvarkymo terminus, įvesti naujus aktualius apibrėžimus, patikslinti esamus ir numatyti naujus draudimus, bei nustatyti atitinkamą teisinį pagrindą priskirti daugiabučių gyvenamųjų namų savininkams ar bendraturčiams tvarkyti ir valyti faktiškai naudojamas teritorijas.

**2. Projekto rengimo priežastys ir kuo remiantis parengtas sprendimo projektas.**

Sanitarijos ir higienos taisyklių tvirtinimas ir jų laikymosi kontrolės organizavimas, švaros ir tvarkos viešose vietose užtikrinimas yra priskirtas savarankiškajai savivaldybių funkcijai. Todėl savo veiklos teritorijoje užtikrindama šios savarankiškosios funkcijos vykdymą, savivaldybė privalo nustatyti atitinkamą teisinį režimą bei imtis konkrečių priemonių šiam tikslui pasiekti. Šiuo metu daugiabučių kiemų **teritorijų tvarkymą ir valymą** vykdo savivaldybė, viešųjų pirkimų įstatymo nustatyta tvarka, pirkdama daugiabučių kiemų teritorijų priežiūros paslaugas. **Šiuo Miesto tvarkymo ir švaros taisyklių pakeitimu savivaldybė reglamentuoja daugiabučių namų teritorijų tvarkymą ir valymą Klaipėdos mieste, perduodama faktiškai naudojamų kiemų teritorijų tvarkymo ir valymo prievolę daugiabučių namų savininkams ir naudotojams.**

**3. Kokių rezultatų laukiama.**

Patvirtinus naujas Taisykles, bus papildyti Taisyklių terminai ir apibrėžimai, aiškiau suformuluota Taisyklių uždaviniai ir draudimai, bei dėl prievolės tvarkyti ir valyti daugiabučių kiemų teritorijas perdavimo savininkams ir naudotojams, bus sutaupyta biudžeto lėšų ir užtikrintas savivaldybės savarankiškosios funkcijos – švaros ir tvarkos viešosiose vietose įgyvendinimas.

**4. Sprendimo projekto rengimo metu gauti specialistų vertinimai.**

Geri.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nenusimato.

**7. Galimos teigiamos ir neigiamos sprendimo priėmimo pasekmės.**

Teigiamos pasekmės:

1. Sutaupytos biudžeto lėšos, kurios gali būti skiriamos daugiabučių namų kiemų tvarkymo programai įgyvendinti;
2. Prievolė patiems daugiabučių namų savininkams ir naudotojams tvarkyti ir valyti faktiškai naudojamas teritorijas drausmina, ir didina atsakomybę. Daugiabučių namų kiemai bus švaresni ir geriau prižiūrimi.

Neigiama pasekmė – papildoma finansinė našta daliai daugiabučių namų savininkų ir naudotojų.

PRIDEDAMA:

1. Įsakymo projektas dėl daugiabučiams gyvenamiesiems namams priklausančių faktiškai naudojamų teritorijų ribų ir plotų nustatymo tvarkos, 2 lapai.
2. Klaipėdos miesto tvarkymo ir švaros taisyklių lyginamasis, 6 lapai.

Miesto tvarkymo skyriaus vedėja Irena Šakalienė